b'\n_START_ARTICLE_\nAkupresura\n_START_PARAGRAPH_\nAkupres\xc3\xbara (iz\xc2\xa0\xc2\xbbakupunktura\xc2\xab\xc2\xa0in\xc2\xa0\xc2\xbbpritisk\xc2\xab) je oblika alternativne medicine, kjer z uporabo prstov pritiskamo na dolo\xc4\x8dene to\xc4\x8dke na telesu, kar naj bi stimuliralo telesne samo-zdravilne sposobnosti. Akupresuro so pred ve\xc4\x8d kot 5.000 leti razvili v Aziji. Z uporabo mo\xc4\x8di in ob\xc4\x8dutljivosti prstov naj bi akupresura laj\xc5\xa1ala s stresom povezane te\xc5\xbeave in bila dobra za krepitev imunskega sistema. Akupresura naj bi tudi zmanj\xc5\xa1evala napetost, pove\xc4\x8devala prekrvavitev ter zmanj\xc5\xa1evala bole\xc4\x8dino._NEWLINE_Akupresura in akupunktura uporabljata iste to\xc4\x8dke in meridiane, vendar pri akupunkturi uporabljamo igle, medtem ko pri akupresuri pritisk s prsti, komolcem oz. razli\xc4\x8dnimi pripomo\xc4\x8dki.\n_START_SECTION_\nOzadje\n_START_PARAGRAPH_\nAku-to\xc4\x8dke, ki jih uporabljamo pri zdravljenju, so lahko ali pa tudi ne na obmo\xc4\x8dju, kjer se pojavlja dolo\xc4\x8den simptom. V teoriji tradicionalne kitajske medicine so izbori takih to\xc4\x8dk in njihova u\xc4\x8dinkovitost utemeljeni na stimuliranju sistema dolo\xc4\x8denega meridiana, s \xc4\x8dimer naj bi uravnovesili yin in yang oziroma qi in dosegli olaj\xc5\xa1anje. Nekatere vzhodnoazijske borilne ve\xc5\xa1\xc4\x8dine uporabljajo akupresuro za samoobrambo in zdravilne namene. To\xc4\x8dke oz. kombinacija to\xc4\x8dk se uporablja za manipulacijo in onesposobitev nasprotnika. Akupresuro pa uporabljajo tudi za masa\xc5\xbeo lastnih to\xc4\x8dk za odpravo blokade meridian, kar naj bi pove\xc4\x8dalo njihovo cirkulacijo in to\xc4\x8dke naj bi bile manj ob\xc4\x8dutljive na napad nasprotnika.\n_START_SECTION_\nDelovanje\n_START_PARAGRAPH_\nAkupresurne to\xc4\x8dke na povr\xc5\xa1ini ko\xc5\xbee imajo visoko elektri\xc4\x8dno prevodnost in najbolj u\xc4\x8dinkovito prevajajo zdravilno energijo. Na Kitajskem pravijo zdravilni energiji Qi ali Chi, na Japonskem Ki, usmerjanje zdravilne energije pa se imenuje Reiki. Meridiani (skupno 12) so telesne zdravilne poti energije. Masa\xc5\xbea prevaja zdravilne energijo po meridianah in s tem izbolj\xc5\xa1uje pretok in ravnote\xc5\xbeje. To\xc4\x8dke se nahajajo tam, kjer nastane blokada energije na meridianih in tam, kjer lahko najbolj u\xc4\x8dinkovito sprostimo napetost, odrvenelost ali bole\xc4\x8dino. Ko zdravilna energija potuje skozi meridiane, izbolj\xc5\xa1uje pretok krvi in uravnovesi vse funkcije v telesu._NEWLINE_Energijske blokade lahko nastanejo zaradi stresa, traume ali po\xc5\xa1kodbe so lahko vzrok za veliko zdravstvenih te\xc5\xbeav. Energijski pretok vpliva na na\xc5\xa1e po\xc4\x8dutje, razmi\xc5\xa1ljanje in tudi dihanje. Negativne misli lahko blokirajo pretok energije, pozitivne pa ga pospe\xc5\xa1ijo. Ko se zama\xc5\xa1i pretok \xc5\xbeivljenjske energije, se kot rezultat pojavijo \xc4\x8dustvena neuravnove\xc5\xa1enost in bolezenski simptomi. Te blokade se pojavijo na akupresurnih to\xc4\x8dkah, ki jih potem lahko odpravimo z akupresurnimi metodami.\n_START_SECTION_\nPripomo\xc4\x8dki\n_START_PARAGRAPH_\nObstaja ve\xc4\x8d razli\xc4\x8dnih instrumentov za izvajanje pritiska z drgnjenjem, valjanjem ali pritiskanjem na refleksne cone telesa. Acuball je majhna krogla iz gume z izrastki, ki se segrevajo. Uporablja se z namenom izvajanja pritiska in laj\xc5\xa1anja bole\xc4\x8din v mi\xc5\xa1icah. Energijski valjer je majhen cilinder z izrastki. Dr\xc5\xbeimo ga med dlanmi in pomikanmo naprej in nazaj ter s tem izvajamo pritisk. Stopalni valjer (tudi\xc2\xa0\xc2\xbbkrupa chakra\xc2\xab) je okrogel, cilinderski valjer z izrastvki. Postavimo ga na tla in nato ga s stopalom premikamo naprej in nazaj. Piramidna preproga je preproga,na kateri so ostre piramidne izbokline, po katerih hodimo. Hrbteni\xc4\x8dni valjer je valjer, ki vsebuje magnete, in se uporablja za masa\xc5\xbeo hrbtenice.\n_START_SECTION_\nIzbolj\xc5\xa1anje nespe\xc4\x8dnosti\n_START_PARAGRAPH_\nPozitivne vplive akupresure na nespe\xc4\x8dnost je potrdila \xc5\xa1tudija na Tajskem iz leta 2009. Pri petdesetih pacientih, ki so trpeli za nespe\xc4\x8dnostjo, so v randomizirani kontrolirani \xc5\xa1tudiji dokazali, da vsakodnevno izvajanje pritiska na dolo\xc4\x8deno to\xc4\x8dko na zapestju (akupresurna to\xc4\x8dka Shenmen) tik pred spanjem bistveno izbolj\xc5\xa1a tako \xc4\x8das potreben, da oseba zaspi, kot tudi samo trajanje in kvaliteto spanca. Neposredno delovanje akupresure so spremljali pet tednov, u\xc4\x8dinek na spanec pa je trajal \xc5\xa1e dva tedna po kon\xc4\x8dani terapiji. \xc5\xa0tudija je potekala vzporedno na dveh skupinah, eksperimentalni in kontrolni, vsaki s 25 osebami (pacienti iz domov za dolgotrajno oskrbo), odzive pa so podajali glede na uveljavljeno lestvico AIS (Athens Insomnia Scale). Kontrolna skupina je za razliko od eksperimentalne pred spanjem dobivala le blag dotik na enaki to\xc4\x8dki na zapestju. Rezultati so pokazali znatno bolj\xc5\xa1e izide po AIS klasifikaciji pri eksperimentalni skupini kot pri kontrolni skupini (dalj\xc5\xa1e in kvalitetnej\xc5\xa1e spanje). Pokazali pa so se tudi dolgoro\xc4\x8dni u\xc4\x8dinki akupresure, ki so trajali \xc5\xa1e nekaj tednov po prenehanju terapije.\n_START_SECTION_\nZdravljenje bole\xc4\x8dine v spodnjem delu hrbtenice\n_START_PARAGRAPH_\nPoleg klasi\xc4\x8dne fizioterapije se pri laj\xc5\xa1anju bole\xc4\x8din v hrbtenici uporablja tudi akupresura. Namen klini\xc4\x8dnega poizkusa na 146 pacientih s kroni\xc4\x8dno bole\xc4\x8dino v spodnjem delu hrbtenice je bil primerjati dva razli\xc4\x8dna terapevtska pristopa pri odpravljanju bole\xc4\x8din. Del pacientov je bil dele\xc5\xbeen klasi\xc4\x8dne fizioterapije, del pa terapije z akupresuro, vsaka metoda je imela svojo terapevtsko tehniko. Subjektivno stopnjo bole\xc4\x8dine so bele\xc5\xbeili pred za\xc4\x8detkom (za dolo\xc4\x8ditev bazne linije) in po kon\xc4\x8danem testiranju (po 4 tednih). Stopnja bole\xc4\x8dine 4 tedne po obravnavi je bila za akupresurno skupino bistveno ni\xc5\xbeja kot za fizioterapevtsko. Razlika je bila signifikantna tudi 6 tednov kasneje. Pri laj\xc5\xa1anju bole\xc4\x8din v spodnjem delu hrbtenice ima akupresura bolj\xc5\xa1e rezultate kot fizioterapija. Primernej\xc5\xa1a pa je tudi za odpravljanje bole\xc4\x8dine zaradi kr\xc4\x8dev, posledi\xc4\x8dne utrujenosti in iz\xc4\x8drpanosti.'